KOMISSION PÄÄTÖS,

annettu 22 päivänä heinäkuuta 2020,

Euroopan unionin tapahtumalokin keskusvalvojan ohjeistamisesta merkitsemään Euroopan unionin tapahtumalokiin kansallisiin ilmailun jakosuunnitelmataulukkoihin EU:sta Sveitsiin suuntautuneita lentoja suorittaneita ilma-alusten käyttäjiä hallinnoivien jäsenvaltioiden vuonna 2020 maksutta jakamien ilmailun päästöoikeuksien osalta tehtävät muutokset

(2020/C 375/08)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1),

ottaa huomioon Euroopan parlamentin ja neuvoston direktiivin 2003/87/EY ja Euroopan parlamentin ja neuvoston päätösten N:o 280/2004/EY ja N:o 406/2009/EY mukaisen unionin rekisterin perustamisesta ja komission asetusten (EU) N:o 920/2010 ja (EU) N:o 1193/2011 kumoamisesta 2 päivänä toukokuuta 2013 annetun komission asetuksen (EU) N:o 389/2013 (2) ja erityisesti sen 55 artiklan 3 kohdan

sekä katsoo seuraavaa:

1) Komission päätöksellä 2011/638/EU (3) vahvistettiin ilma-alusten käyttäjille direktiivin 2003/87/EY 3 e artiklan 1 kohdan nojalla maksutta jaettavien kasvihuonekaasujen päästöoikeuksien vertailuluvut.

2) Direktiivin 2003/87/EY 28 a artiklan 7 kohdassa säädetään, että kolmansiin maihin suuntautuvia ja niistä lähteviä lentoja koskevaa tilapäistä poikkeusta sovelletaan maihin, joiden kanssa on tehty sopimus mainitun direktiivin 25 tai 25 a artiklan nojalla, noudattaen kuitenkin tällaisen sopimuksen ehtoja.

3) Euroopan unionin ja Sveitsin valaliiton välinen sopimus (4) niiden kasvihuonekaasujen päästökauppajärjestelmien välisestä yhteydestä, jäljempänä ’yhteyssopimus’, allekirjoitettiin 23 päivänä marraskuuta 2017, ja se tuli voimaan 1 päivänä tammikuuta 2020.

4) Yhteyssopimuksen soveltamisalaa koskevassa liitteessä I olevassa B osassa määrätään, että lennot, jotka lähtevät ETA:ssa sijaitsevalta lentopaikalta ja saapuvat Sveitsin alueella sijaitsevalle lentopaikalle kuuluvat EU:n päästökauppajärjestelmän soveltamisalaan.

5) Komissio antoi 18 päivänä toukokuuta 2020 delegoidun päätöksen C(2020)3107 Euroopan parlamentin ja neuvoston direktiivin 2003/87/EY muuttamisesta Sveitsistä tulevien lentojen jättämiseksi EU:n päästökauppajärjestelmän ulkopuolelle. Kun päätös tulee voimaan, on tarpeen tehdä vastaavat muutokset kansallisiin ilmailun jakosuunnitelmataulukkoihin.

6) Asetuksen (EU) N:o 389/2013 55 artiklan 3 kohdan nojalla komissio ohjeistaa Euroopan unionin tapahtumalokin keskusvalvojan lataamaan tarkistetut kansalliset ilmailun jakosuunnitelmataulukot Euroopan unionin tapahtumalokiin,

ON PÄÄTTÄNYT SEURAAVAA:

Ainoa artikla Euroopan unionin tapahtumalokin keskusvalvoja lataa Euroopan unionin tapahtumalokiin päivitetyt kansalliset ilmailun jakosuunnitelmataulukot, jotka sisältävät EU:sta Sveitsiin suuntautuneita lentoja suorittaneita ilma-alusten käyttäjiä hallinnoivien jäsenvaltioiden vuonna 2020 maksutta jakamat ilmailun päästöoikeudet. Tapahtumalokiin tehtävät muutokset esitetään tämän päätöksen liitteessä.

Tehty Brysselissä 22 päivänä heinäkuuta 2020. Komission puolesta Frans TIMMERMANS Johtava varapuheenjohtaja

(1) EUVL L 275, 25.10.2003, s. 32.

(2) EUVL L 122, 3.5.2013, s. 1.

(3) Komission päätös 2011/638/EU, annettu 26 päivänä syyskuuta 2011, ilma-alusten käyttäjille Euroopan parlamentin ja neuvoston direktiivin 2003/87/EY 3 e artiklan nojalla maksutta jaettavien kasvihuonekaasujen päästöoikeuksien vertailuluvuista (EUVL L 252, 28.9.2011, s. 20).

(4) EUVL L 322, 7.12.2017, s.3.